text: Grænsehandelen meget større end ministeriet tror
  29 maj 2012 kl. 06.34
  Salget i grænsebutikkerne er langt større, end skatteministeriet hidtil har troet.
  Danskere køber langt mere syd for grænsen, end skatteministeriet hidtil har regnet med.
  Skat anslog i 2009, at de danske bryggerier solgte 85 millioner liter øl og 100 millioner liter læskedrikke til danskerne ved grænsen.
  Men nye tal viser, at det er alt for lavt, skriver Morgenavisen Jyllandsposten.
  Ifølge revisionskoncernen Deloitte solgte Bryggeriforeningens medlemmer sidste år 181 millioner liter øl og 220 millioner liter sodavand til butikkerne ved grænsen, og det er dobbelt så meget, som skatteministeriet hidtil har troet.
  - Tallene taler for sig selv og er væsentligt højere end dem, som Skatteministeriet hidtil har opereret med. Grænsehandlen er mere end dobbelt så stor som ministeriets tal fra 2009, siger direktør Niels Hald, Bryggeriforeningen, til Jyllands-Posten.
  